建炎感事
作者：張元幹
朝代：宋

paragraphs: 乾坤忽震蕩，土宇遂分裂。
殺氣西北來，遺毒成僭竊。
議和其禍胎，割地亦覆轍。
儻從种將軍，用武寨再劫。
不放匹馬回，安得兩宮說。
巍巍開國初，真宰創鴻業。
一統包八荒，受降臨觀闕。
并州稍稽命，駢頭亟膏鉞。
於今何勢殊，天王狩明越。
諸鎮本藩翰，楚破闔城血。
翠輿欲東巡，蹈海計愈切。
詔下散百司，恩許保妻妾。
瞻彼廉陛尊，孰與壯班列。
肉食知謀身，未省肯死節。
檢校輿地圖，寧復見施設。
三吳素輕浮，傷弓更心折。
四顧皆驚波，蒼黄共嗚咽。
維茲艱危秋，貧士轉疏拙。
明年穀增貴，賢愚罔分別。
何處置我家，患在建午月。
故山盍早歸，豈憂踐霜雪。
作意海邊來，初非事干謁。
責我賣屋金，流言尚爲孽。
汪公德甚大，遊說情激烈。
力救歸裝貧，一洗肝肺熱。
如公趨急難，正似古豪俠。
行藏道甚明，親養志先决。
去矣茅三間，無問衣百結。
他時期卜鄰，此日尤惜別。
請以兄事公，尺書未宜綴。